text: Drab med stor revolver gav 14 års fængsel 
  06 april 2011 kl. 11.52
  De to mænd, der sidste år med en kraftig revolver dræbte Chanette Sørensen i en landsby ved Horsens, er blevet idømt fængsel i 14 og 12 år.
  Et nævningeting i Retten i Horsens har fundet begge mænd skyldige, selv om det kun var den ene, der affyrede fem skud mod Sørensens hus i Lund.
  Det ene traf den 41-årige kvinde. Hendes to gæster slap dog for at blive ramt under angrebet, som skete 2. marts sidste år om eftermiddagen.
  Skuddene faldt fra en bil, som de to mænd var kørende i. Bilen blev senere brændt af for at skjule sporene.
  Den længste straf på 14 år er fastsat til den 24-årige mand, der havde våbnet i hånden.
  
  Udvist
  Manden, der er islænding, er samtidig blevet udvist af Danmark.
  Det er dog forbudt at nævne hans navn. Retten ville gerne ophæve navneforbuddet, men hans forsvarer har protesteret til landsretten, og indtil afgørelsen foreligger, fastholdes forbuddet.
  Den anden dømte i sagen er en mand på 30 år. Begge har anket dommen til Vestre Landsret.
  Sagen ligner kulminationen på et indviklet opgør, som involverer flere skudepisoder, narko, pengegæld og ildebrand.
  Efter drabet på Chanette Sørensen fandt politiet narkotika nedgravet i hendes have, og motivet kan muligvis være gæld i forbindelse med narkohandel.
  I øvrigt nedbrændte kvindens hus to dage efter, at politiet havde anholdt de to mænd.
  